b'\n_START_ARTICLE_\nBobni\xc4\x8dna votlina\n_START_SECTION_\nTopografija\n_START_PARAGRAPH_\nPri bobni\xc4\x8dni votlini opisujemo \xc5\xa1est ploskev. Lateralno steno (paries membranaceus) tvori predvsem bobni\xc4\x8d, deloma pa kosti, saj sega \xc5\xa1e malo nad bobni\xc4\x8d kot epitimpani\xc4\x8dno \xc5\xbeepno (recessus epitympanicus) in pod bobni\xc4\x8d kot hipotimpani\xc4\x8dno \xc5\xbeepno (recessus hypotympanicus)._NEWLINE_Medialno steno (paries labyrinthicus) meji na notranje uho, na sredini pa se nahaja izboklina, ki jo napravi prvi zavoj pol\xc5\xbea (promontorij oz. promontorium). Nad izboklino se nahaja ovalno okence (fenestra vestibuli), v katero se vra\xc5\xa1\xc4\x8da baza stremenca (basis stapedis), pod izboklino pa se nahaja okroglo okence (fenestra cochleae), ki ga zastira sekundarna bobni\xc4\x8dna membrana (membrana tympani secundaria)._NEWLINE_V sprednji steni (paries caroticus) se pri\xc4\x8denja evstahijeva cev, ki vodi v \xc5\xberelo. V zadnji steni (paries mastoideus) se nahaja odprtina (aditum ad antrum), ki povezuje epitimpani\xc4\x8dno \xc5\xbeepno in notranjost bradavi\xc4\x8darja (mastoida)._NEWLINE_Zgornja stena (paries tegmentalis) je pravzaprav iz zelo tanke kosti (tegmen tympani) in meji na \xc4\x8dvrsto mo\xc5\xbegansko ovojnico (dura mater) in mo\xc5\xbegane. Tudi spodnja stena oz. dno (paries jugularis) je zelo tanka in meji na raz\xc5\xa1irjen del notranje jugularne vene (bulbus superior v. jugularis internae).\n_START_SECTION_\nKlini\xc4\x8dni pomen\n_START_PARAGRAPH_\nZaradi neposredne bli\xc5\xbeine \xc4\x8drvste mo\xc5\xbeganske ovojnice in mo\xc5\xbeganov pri zgornji steni bobni\xc4\x8dne votline in njene tanke stene se lahko kroni\xc4\x8dne oku\xc5\xbebe (infekcije) bobni\xc4\x8dne votline raz\xc5\xa1irijo v ti dve strukturi._NEWLINE_Rekonstrukcija predrtega bobni\xc4\x8da (timpanoplastija) zajema kirur\xc5\xa1ki poseg, ki se ga izvede v notranjosti bobni\xc4\x8dne votline, pri \xc4\x8demer je dostopna pot seveda evstahijeva cev._NEWLINE_V primeru nabiranja teko\xc4\x8dine v srednjem u\xc5\xa1esu se lahko bobni\xc4\x8d operacijsko predre (timpanotomija) in drenira teko\xc4\x8dino iz votline preko majhne igle (timpanocenteza).'